**Vigersted Lokalråd – beretning for 2015.**

**Aflagt på generalforsamling den 24.01.2015**

Det har været et travlt og hektisk år med formandsskifte i efteråret, da Palle Kristoffersen af arbejdsmæssige årsager valgte at trække sig fra lokalrådet da han ikke kunne finde den fornødne tid til at fortsætte det store arbejde som han har lagt i lokalrådet. Lokalrådet udtrykker en stor tak til Palle for den indsats han har ydet.

I årets løb har lokalrådet afholdt en række rådsmøder og gennemført en lang række aktiviteter til gavn for Vigersteds beboere.

Vigersted lokalråd har afgivet høringssvar omkring Haraldsted og Gyrstinge søernes fremtid høringssvaret kan læses på **Vigersted.net.**

Den primære opgave har været, at arbejde videre med implementeringen af Helhedsplanen for udvikling af Vigersted som påbegyndtes i 2014- med det overordnede formål, at tiltrække nye familier og beboere til området og gøre det mere attraktivt for os, der allerede bor her.

Helhedsplanen er blevet revideret og tilpasset efter aflevering til kommunen og indgår nu som en vigtig del af kommunens prioriteringsgrundlag over aktiviteter, der skal vurderes og besluttes i forbindelse med Ringsted kommunes samlede udviklings- og kommuneplan. Vores Helhedsplan er nu på listen over kommende lokalplaner, hvilket betyder, at den er kommet på lystavlen i Ringsted Kommune.

Som bekendt er vores Helhedsplan meget omfattende og ambitiøs, og rækker mange år frem i tiden. Gennemførelsen af planen kræver derfor et meget omfattende arbejde og vil være særdeles tids- og ressourcekrævende, hvorfor det er hensigtsmæssigt at opdele planen i en række mindre delprojekter, hvoraf nogle allerede er gennemført og andre igangsat.

- Gangstien fra Vigersted skole til Børnehuset er nu etableret til glæde og gavn for brugerne, således at det nu er sikkert og trygt at gå fra skolen til børnehuset og omvendt. Vi vil gerne takke de involverede for deres indsats og glæder os over, at endnu et vigtigt skridt for bedre trafiksikkerhed nu er på plads.

- Etablering af hastighedsdæmpende foranstaltninger i byen i form af 2-1 vejsystem er nu i gang. Pålægning af rød asfalt på vejene fra byskiltene og gennem byen er nu gennemført og til foråret vil kørebanerne blive behørigt malet med hvide striber og afmærkninger.

- Derudover arbejdes der på at etablere diverse ændringer i form af indførelse af lavere hastighed i byen f. eks. 40 km hastighedsbegrænsning og evt. andre hensigtsmæssige tiltag til forbedring af trafiksikkerheden.

- Etablering af cykelsti på Rusgårds Bakke fra Roskildevej til Vigersted skole er nu opført som 1. prioritet på kommunens liste over planer for cykelstier og forbedring af trafik forholdene for de svagere trafikanter som helhed. Der er i 2016 afsat kr. 500.000 til forundersøgelser af linjeføring.

- En arbejdsgruppe bestående af Per hermansen og Peter Hansen har i årets løb startet projektet – **Vigersted Bymidte** – et delprojekt under Helhedsplanen.

Projektet omfatter en opgradering og fornyelse af Vigersted Bymidte og er nærmere beskrevet i Helhedsplanen, som ses på **Vigersted.net** i detaljer.

Vigersted lokalråd afholdte den 27.09.2015 et borgermøde, omkring bymidteprojektet med deltagelse af de berørte lodsejerne. Referatet af mødet kan ligeledes læses på **Vigersted.net.**

I korte træk omfatter projektet genetablering af et sø-miljø i bymidten. En rekreativ sø der også kan fungere som reservoir til opsamling af vand ved ekstremregn. Det er tanken at integrere sø-miljøet med by fælleden, samt opføre nye landsbyhuse. Desuden er det planen at forskønne forsamlingshuset, ved at der etableres et helt nyt og handicapvenligt indgangsparti, opføre et nyt mindre toilethus/venteareal ved busterminalen, samt at renovere kirke forpladsen og etablere nye parkeringspladser.

Projektet har været drøftet og afstemt med bymidtens lodsejere, menighedsrådet, støtteforeningen for forsamlingshuset og andre interessenter.

Desuden er projektet screenet af Ringsted kommunes Tekniske Forvaltning, og gennem en række positive møder er projektet nu i en fase, hvor vi vil kontakte Lokale og Anlægsfonden, RealDania, Mærsk-fonden, Carlsberg-fonden og andre mulige interessenter. Ligeledes er projektet søgt støttet af Helhedsplanpuljen via Landsbyforum-Ringsted.

Lokalrådet har modtaget en henvendelse omkring indbrud, og vi har i den forbindelse fået uddelt en folder om nabohjælp og igangsat at der indkøbes skilte til opsætning ved indfaldsveje.

Lokalrådet vil samtidig opfordre alle til at udøve aktiv nabohjælp og agtpågivenhed.

**Aktivitetsudvalget** har i året løb gennemført en lang række aktiviteter.

-Fastelavnsfest med køllesvingende flot udklædte børn og glade forældre.

-”Stop tyven” informationsaften med repræsentanter fra forsikringsbranchen og sikkerhedsbranchen, der orienterede og rådgav om tiltag for forebyggelse og minimering af risiko for indbrud, nabohjælp, tyverisikring m.v.

-Skt. Hans aften med bål, tale og sange samt fælles spisning, leg og sommerhygge.

-Kulturhistorisk tur til Slotholmen i København under kyndig vejledning af Palle Kristoffersen og Ole Hækkerup.

-Store legedag med deltagelse af mange friske og glade børn og voksne under ledelse af legeglade folk fra Gørlev Idrætshøjskole og med støtte fra Temaudviklingspuljen i Ringsted.

-Det årlige Kildemarked med deltagelse af salgsglade Vigersted borgere og vel besøgt af købelystne gæster, samt herlige musikanter og underholdende gøgleri. Også dette arrangement er støttet af Temapuljen.

-Deltagelse i Cykeltur gennem landsbyerne og motion for livet arrangeret af Rimo i samarbejde med Landsbyforum.

-Udflugt til Arbejdermuseet i København med støtte fra Kulturpuljen.

-Temaaften med fotos fra det gl. Vigersted ved Anette Månsson leder af Ringsted museum og arkiv

**Lidt om 2016**

Lokalrådets aktivitetsudvalg vil i 2016 arbejde for gennemførelse af mange at de allerede kendte aktiviteter, og vi vil lytte til gode idéer og så vidt muligt støtte op om helt nye initiativer og hjælpe med ansøgninger, hvis det skønnes nødvendigt. Ringsted Kommune har midler via Kulturpuljen og via Temaudviklingspuljen. Begge afsat til hjælp i landområderne i kommunen.

Her udover vil vi arbejde med opfølgning på den store helhedsplan og på bymidteplanen.

Og vi vil helt naturligt følge intensivt op på cykelstien fra Roskildevej til skolen.

Desuden vil vi fortsætte arbejdet med efter bedste evne at få en lidt større Nabohjælp ordning op at stå inden for byskiltene, f. eks. ved opsætning af de føromtalte skilte fra kriminalpræventivt råd og gennem løbende information.

Vigersted Lokalråd er desuden repræsenteret i Landsbyforum der varetager de overordnede interesser for landområderne i kommunen.

Med håbet om et godt år for Vigersted Lokalområde, sætter Vigersted Lokalråd hermed beretningen til debat